Pierre Carlet de Chamblain de Marivaux

**Pierre Carlet de Chamblain de Marivaux** (* 4. február 1688, Paríž, Francúzsko† 2. apríl 1763, Paríž) bol francúzsky prozaik, dramatik, novinár a osvietenský moralista – filozof.

## Život
Narodil sa v rodine, ktorej členovia boli viackrát zvolení poslanci provincionálneho parlamentu a otec rodiny Nicolas Carlet bol advokát, neskôr zamestnaný v administratíve námorníctva. Zo strany matky, Marie Bulletovej, bol príbuzný s rodinou Bullet a Bullet de Chamblain, architektmi, ktorí postavili zámok Champs-sur-Marne a parížske mestské paláce v štýle Regentstva (17151723). Pierre Marivaux chcel ísť v stopách svojho otca a zapísal sa na právnickú fakultu v Paríži. Počas zatiaľ neukončeného štúdia písal radšej divadelné komédie a burleskný román. Literárnu kariéru začal publikovaním parodického románu v štýle burleskných epopejí 17. storočia a tiež príbehov o občanoch Paríža. Od roku 1717 bol ženatý s Colombe Bollogne, ktorá mu dala jednu dcéru, finančne ho zaistila a v roku 1723 zomrela. Po bankrote jeho banky a strate imania sa pustil do písania naplno tak, aby si zarobil na živobytie. Zároveň si dokončil vzdelanie a zamestnal sa ako advokát v mestskom parlamente Paríža. Okrem tvorby divadelných hier a prózy založil časopisy a prispieval do nich: Le spectateur français (1721), Le cabinet du philosophe (1734). V roku 1742 sa stal členom Francúzskej akadémie, kde zaujal 24. kreslo. Vydal aj esejistické dielo L’indigent philosophe (1727).

## Tvorba
Jeho tvorba pozostávala z románov a divadelných hier. Sústreďoval sa na témy čistej lásky, klamstva a podvodu. Obnovil žáner komédie nadviazaním na Molièra, neskôr svoje diela písal vlastným štýlom pozostávajúcim z delikátneho rečového prejavu, ktorý predstavuje hru zvádzania, čo získalo príslovečný názov „marivaudage”. Marivaux vyhľadával pre svoje drámy príbehy, ktoré mu umožňovali vyjadriť v nich  osvietenský étos, ktorý uznával. Zaraďujú ho k moralistom prvej polovice 18. storočia. Poznal sa so súdobými filozofmi Bernardom de Fontenelle a Montesquieu a kritikom a dramatikom La Mottom.

## Dielo
Marivauxove debutové práce boli román *Les Effets surprenants de la sympathie* (1713) a komédia *l’Amour et la Vérité* (1720), v ktorých sa precvičil v štýloch pastišu a paródie. Prvé divadelné úspechy znamenali jeho komédie *La Surprise de l’amour* (1722), *la Double Inconstance* (1723) a *le Jeu de l’amour et du hasard* (1730). V podobnom tóne napísal sentimentálne komédie:
* *La Seconde surprise de l’amour* (1727)
* *Les Serments indiscrets* (1732)
komédie so zápletkami:
* *L’Heureux stratagème* (1733)
* *La Méprise* (1734)
komédie mravov:
* *L’École des mères* (1732)
* *Le Petit-Maître corrigé* (1734)
komédie sociálne ladené a utopické:
* *L'Île des esclaves* (1725)
* *L’Île de la raison* (1727)
komédie viacerých žánrov:
* *La Mère confidente* (1735)
* *Les Fausses confidences* (1737)
* *L'Iliade travestie* (1716), parodická a burleskná veršovaná poéma

### Romány
* *Pharsamon, ou Les nouvelles folies romanesques*, napísané v 1712, vydané v 1737, román
* *Les Aventures de *** ou les Effets surprenants de la sympathie* (1714), román
* *La Voiture embourbée* (1714), krátky román
* *Le Bilboquet* (1714), krátky text, próza
* *Le Télémaque travesti* (1717), román
* *La Vie de Marianne*, 1731 – 1742, nedokončený
* *Le Paysan parvenu*, 1734 – 1735, nedokončený

## Referencie

## Iné projekty

## Zdroje
* *[[Malá encyklopédia spisovateľov sveta]]*, zostavil Ján Juríček a kol., vydavateľstvo Obzor, Bratislava, rok 1981, 2. vydanie, str. 360

Kategória:Francúzski dramatici
Kategória:Francúzski novinári
Kategória:Francúzski spisovatelia
Kategória:Francúzski spisovatelia románov
Kategória:Francúzski filozofi
Kategória:Členovia Francúzskej akadémie
Kategória:Osobnosti z Paríža